《送祠祭胡郎中添麒归田》
明代·曹义

黄甲同登二十年，鹓班每共早朝天。忽惊解组旋行旆，那忍分襟对别筵。

客路西风飘冻雪，关城落木锁寒烟。到家旧业知何处，书屋依然枕石田。

作者简介：（1390—1460）明扬州府仪真人，字敬方。正统中以燕山左卫指挥佥事累功至都督佥事，副巫凯守辽东。凯卒，代为总兵官。数与兀良哈战，进都督同知，累官左都督。在边二十年，谨守边陲，辽人安之。英宗复辟，封丰润伯。